EVER วิ่งฉิว 4% ตอกย้ำผลงานปี 61 เทิร์นอะราวด์ รับอานิสงค์ยอดโอน 2 โครงการใหญ่
EVER วิ่งฉิว 4% ตอกย้ำผลงานปี 61 เทิร์นอะราวด์ รับอานิสงค์ยอดโอน 2 โครงการใหญ่ โดยล่าสุด ณ เวลา 10.21 น. อยู่ที่ระดับ 0.53 บาท บวก 0.02 บาท หรือ 3.92% สูงสุดที่ระดับ 0.54 บาท ต่ำสุดที่ระดับ 0.52 บาท ด้วยมูลค่าการซื้อขาย 5.18 ล้านบาท
11 ม.ค. 2562

ผู้สื่อข่าวรายงานว่า ราคาหุ้น บริษัท เอเวอร์แลนด์ จำกัด (มหาชน) หรือ EVER ณ เวลา 10.21 น. อยู่ที่ระดับ 0.53 บาท บวก 0.02 บาท หรือ 3.92% สูงสุดที่ระดับ 0.54 บาท ต่ำสุดที่ระดับ 0.52 บาท ด้วยมูลค่าการซื้อขาย 5.18 ล้านบาท

โดยราคาหุ้น EVER ปรับตัวขึ้นแรงวันนี้ คาดนักลงทุนเข้ามาซื้อเก็งกำไรก่อนประกาศผลการดำเนินงานงวดไตรมาส 4/2561 ซึ่งมีแนวโน้มพลิกมีกำไรจากปีก่อนขาดทุน
อนึ่งก่อนหน้านี้ นายสวิจักร์ โลจายะ ประธานกรรมการ EVER เปิดเผยว่า แนวโน้มผลประกอบการในปี 2561 จะเติบโตในทิศทางที่ดี ซึ่งรายได้มีโอกาสเติบโตเกือบเท่าตัว จากปีก่อนมีรายได้อยู่ที่ 725 ล้านบาท และมีโอกาสพลิกเป็นกำไรจากปีก่อนที่มีขาดทุนสุทธิ 279 ล้านบาท
โดยผลประกอบการงวด 9 เดือนแรกของปีนี้บริษัทมีรายได้รวม 806 ล้านบาท เพิ่มขึ้นจากงวดเดียวกันปีก่อนที่ทำได้ 550 ล้านบาท และมีผลขาดทุนสุทธิ 164 ล้านบาท ลดลงจากงวดเดียวกันของปีก่อนที่มีขาดทุนสุทธิ 206 ล้านบาท ซึ่งถือเป็นการฟื้นตัวขึ้น เนื่องจากรับรู้รายได้จากยอดโอนโครงการ เดอะ โพลิแทน บรีซ เป็นคอนโดมิเนียมมูลค่า 1,900 ล้านบาท ซึ่งจะทยอยโอนกรรมสิทธิ์ล็อตแรกเมื่อเดือนกันยายนที่ผ่านมา และจะทยอยโอนอย่างต่อเนื่องในช่วงที่เหลือของปีนี้
ทั้งนี้ ในไตรมาส 4/2561 จะได้รับปัจจัยบวกจากยอดโอนกรรมสิทธิ์โครงการ เดอะ โพลิแทน บรีซ, โครงการ เดอะ โพลิแทน รีฟ และโครงการแนวราบบางส่วน ซึ่งจะช่วยสนับสนุนให้ผลประกอบการเติบโตอย่างมีนัยสำคัญ ดังนั้น บริษัทเชื่อว่าจากปัจจัยดังกล่าวจะช่วยผลักดันให้ผลประกอบการปีนี้กลับมาเทิร์นอะราวด์ได้อย่างแน่นอน